التماس

شاہ اکبر داناپوری کا سلسلۂ نقشبندیہ ابوالعلائیہ کے مریدین و متوسلین سے 40 التماس پر مشتمل ایک قیمتی رسالہ

 معلومات 
شاہ اکبر داناپوری نے اس میں نہایت قیمتی اور ضروری موضوعات کو ایک جگہ جمع کر دیا ہے جو 40؍ التماس پر مشتمل ہے، اس میں شریعت و طریقت کا بیان، مراتبِ صحابہ و اہلِ بیت، مراتبِ شیخ، صحبتِ شیخ، مرید کے لیے ضروری احکام، اوراد و وظائف، نماز و روزہ کی پابندی، حج و زکوٰۃ کی ادائیگی، آدابِ زیارتِ قبور، صدق و صفا، حیا، شجاعت اور عدل، نماز کی تفصیلات، روزوں کی تفصیلات، تہجد کی پابندی، بحث و مباحثہ اور مناظرہ سے کنارہ کشی، تلاوتِ قرآن، نظر، دل، خواب، غیبت، ذکر، مراقبہ، عرس، سماع، تقلید، غذا اور بعض ضروری موضوعات کا انتخاب شامل ہے۔

بہار میں شیخ شرف الدین یحییٰ منیری اور سلسلۂ ابوالعلائیہ کے بزرگوں کی تعلیمات کا زیادہ اثر رہا ہے کیوں کہ یہاں انہی بزرگوں کا سلسلہ سب سے زیادہ رائج ہوا اور ان کے بعد ہر طرف ان سلسلوں کو فروغ حاصل ہوا، مخدوم صاحب کی ’’اورادِ شرفی‘‘ اور شاہ اکبر داناپوری کا رسالہ ’’التماس‘‘ اور اپنے صاحبزادے شاہ محسن داناپوری کو لکھے گئے تقریباً 30؍ نصیحت نامے اس سلسلے کی اہم کڑی ہیں۔

 اقتباسات 
اس رسالہ میں بعض جگہ سختی سے بے راہ روی اور شعرا کی عشقیہ شاعری پر متنبہ فرمایا تو اکثر جگہ پیار و محبت سے مخاطب ہوئے، یہ رسالہ کوزہ میں سمندرکے مثل ہے، ہر کچھ ہے جو طالب کا مقصود ہے، افادۂ عام کے لیے رسالہ’’ التماس ‘‘کے دو اقتباس پیش خدمت ہیں، حضرت اکبر فرماتے ہیں کہ

’’اگر آپ لوگوں سے کسی مسئلہ میں غلطی ہو جائے اور کوئی پڑھا لکھا آدمی آپ کو اس سے مطلع کرے تو فوراً اس سے اعتراف کرو، نفسانیت سے لڑائی جھگڑے کی بنیاد نہ قائم کرو اور مناظرہ سے بہت بچو، اس کو علمائے کرام کی ذات پر چھوڑو، تم اتنا ہی جواب دے دو کہ ہم مناظر نہیں، اگر تم فن مناظرہ میں یدِّ طولیٰ رکھتے ہو اور جو شخص تم سے سماع کے باب میں استفسار کرے تو اس سے کہہ دو کہ آپ امام غزالی اور امام عبد اللہ یافعی کی تصنیف کو ملاحظہ فرما لیجیے، میرا اور آپ کا علم ان سے زیادہ نہیں ہے‘‘

ایک جگہ لکھتے ہیں کہ

’’جس صوفی کو تہجد کا اہتمام نہیں وہ صوفی نہیں ہے‘‘

ایک جگہ رقمطراز ہیں کہ

’’میرے نور نگاہو! دنیا کے مال کا لالچ نہ کرو، تمھاری عمریں تھوڑی اور تمھارا مال تھوڑا، تم کو صرف اس قدر حلال طریقہ سے حاصل کرنا چاہیے کہ کھانا کھا لو اور کپڑے پہن لو، تم نے اگر قارون کے برابر مال حاصل کر لیا تو اس کا نتیجہ کیا ہوگا وہی ہوگا جو قارون کا ہوا‘‘

دونوں نصیحتیں نوع انسانی کے لیے معراج ہے، اول میں فروعی مسائل کو نزاعی بنا کر قومی ترقی کی راہ میں رکاوٹ بننے اور نفسانیت کے غلبے میں’’میں نہ مانوں‘‘کی رٹ لگانے والوں کو اقرارِ خطا کی تعلیم دی تو دوسرے میں مال و دولت کی ذخیرہ اندوزی سے خود کو روک کر سکون و اطمینان والی زندگی کا سبق پڑھایا۔

 کیفیت 
تصوف میں یہ نہایت اہم اور ضروری موضوع ہے جسے ہر طالبِ حق کو پڑھنا چاہیے، حضرت اکبر نے اسے اپنے مریدین و متوسلین کے لیے تیار کیا تھا تاکہ وہ افراط و تفریط کا شکار نہ ہوں اور طریقت کے راستے کی دشواریوں کو بہت آسانی سے حل کرکے مرتبۂ حق تک پہنچ سکیں۔

رسالہ ’’التماس‘‘ اشرف التواریخ جلد اول کے عقبی حصہ سے منسلک ہوکر طبع ہوئی ہے، یہ صفحہ 630؍ سے 656؍ یعنی 26؍پر صفحات پر مشتمل ہے، اس کا اصل نام ’’التماس‘‘ اور عام زبانوں میں اسے رسالہ ’’دین و دنیا‘‘ کے نام سے بھی جانا گیا، اس کی اشاعت حضرت اکبر کے مرید اور مطبع ’’آگرہ اخبار‘‘ آگرہ کے مالک خواجہ صدیق حسین ابوالعُلائی کے زیرِ اہتمام 1904ء میں ہوئی۔